冬至後過吳張二子檀溪別業
作者：孟浩然
朝代：唐

paragraphs: 卜築因自然，檀溪不更穿。
園廬二友接，水竹數家連。
直與南山對，非關選地偏。
草堂時偃曝，蘭枻日周旋。
外事情都遠，中流性所便。
閑垂太公釣，興發子猷船。
余亦幽棲者，經過竊慕焉。
梅花殘臘月，柳色半春天。
鳥泊隨陽雁，魚藏縮項鯿。
停杯問山簡，何似習池邊。